**Tidenes langrennskampanje i Hallingdal**

**(Hallingdal, 5. mars, 2018) Mandag 5. mars lanseres Hallingdal sin største langrennskampanje noensinne! Det er Regionrådet, i samarbeid med lokale utøvere, løypelag, turistkontor, visit-organisasjoner og over 50 lokale bedrifter i Hallingdal, som står bak vinterens store kampanje, *#vierskifolket.* Kampanjen skal markere Hallingdals posisjon som en av Europas beste langrennsregioner.**

– Jeg gleder meg til årets kampanje med morsomme og kreative innslag i skiløypa. Med på veien får skifolket saftige tilbud med 25 % rabatt på overnatting på mange overnattingssteder og mange gode kjøp på turprodukter i utvalgte matbutikker, sportsbutikker og serveringshytter i skiløypene, sier Linda Dalene Bjerke som er ansvarlig for langrennsatsingen i Hallingdal.

**Skattejakt i skiløypa**

Med kampanjen #vierskifolket ønsker Hallingdal å sette en ekstra spiss på skituren til gjester som vil finne veien ut i hallingsporet. Som vertskap for skifolket, ønsker Hallingdal flere skientusiaster fra inn- og utland velkommen med på laget.

– Vi har rekruttert 15 unge lovende skiløpere i regionen som med sine profilbilder vil pryde 140 løypeskilt i langrennsløypene de neste ukene. Vi ønsker at publikum kan bli bedre kjent med noen av våre 1000 aktive utøvere i regionen og deler bilder med våre profiler i sosiale medier. Premien er et luksusopphold for fire personer på Vestlia Resort på Geilo, forteller Bjerke.

**Knallrabatter på overnatting og turprodukter**

Ingen kampanje uten gode tilbud! Prosjektet har inngått et tett samarbeid med lokalt næringsliv for å gi skifolket noen saftige tilbud med på veien ut i skisporet.

– VI har opprettet en kampanjeside på [Hallingspor.no](file:///C:\Users\al-ulyt\AppData\Local\Microsoft\Windows\INetCache\Content.Outlook\YM00P9HA\hallingspor.no\vierskifolket) hvor våre gjester kan laste ned en rabattkode som gir dem attraktive tilbud på en rekke overnattingsteder, sportsbutikker, matbutikker og serveringshytter ute i løypene. Over 50 lokale bedrifter støtter opp om kampanjen, så her er det bare å kjenne sin besøkelsestid, sier Bjerke.

Tilbudene gjelder i uke 10-11 og uke 14-16 på utsalgssteder som har en godt synlig kampanjeplakat i butikken. Noen av kioskene langs langrennsløypa har også tilbudet i påsken.

**Snø halve året!**

Kampanjeperioden er ikke tilfeldig valgt. Det handler om å vise omverden hvilke fantastiske langrennsforhold Hallingdal har å by på, ikke minst en tid på året hvor vinteren er på hell i store deler av lavlandet.

– I Hallingdal har vi en sterk skikultur med skiløpere i alle aldre, variert turterreng og inntil 2000 kilometer med preparerte løyper i verdensklasse fra november til mai. Vi har et rikt utvalg av skogsløyper, lysløyper, snaufjell og toppturer som passer for alle. Og forholdene kunne ikke vært bedre ved inngangen til årets kampanje, sier Bjerke.

Prosjektet, langrenn i Hallingdal, er opptatt av å vise at langrenn er for alle, uansett alder og ferdighetsnivå. Bjerke berømmer frivilligheten som legger forholdene til rette for både aktive utøvere og andre skientusiaster.

– Vi hadde aldri klart dette uten frivilligheten og den fantastiske innsatsen som legges ned hver dag, både i og utenfor skiløypene. Løypelagene, tråkkemaskinene, trenere, foreldre og næringslivet som støtter opp om de lokale idrettslagene. Det gjør meg stolt og entusiastisk i denne jobben, avslutter Bjerke.

**Forslag til bilde og billedtekster**

Bilde 1: Profilbilde. Linda Dalene Bjerke, ansvarlig for langrennsatsingen i Hallingdal.

Bilde 2: Illustrasjon fra kampanjeside. Skigjestene oppfordres til å dele bilder av regionens langrennsprofiler i sosiale medier.

Bilde 3: Illustrasjon Vestlia. Vinneren mottar en luskusweekend for fire personer på Vestlia Resort.

Bilde 4: Illustrasjon butikkplakat (skriv tilbud i i det hvite feltet). Over 50 overnattingsbedrifter, sportsbutikker, matbutikker og serveringshytter tilbyr knallrabatter i kampanjeperioden.